**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.01.2018, ora 08.00 – 30.01.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 30.01.2018, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Someșul Mare, bazinul superior al Mureșului, unde au fost în creştere uşoară din cauza efectului combinat al precipitaţiilor lichide prognozate, cedării apei din stratul de zăpadă şi diminuării formaţiunilor de gheaţă.

Formaţiunile de gheaţă (gheaţă la maluri, năboi, pod de gheaţă) prezente pe majoritatea râurilor din ţară (exceptând râurile din Maramureș, Crișana și Banat) au fost în general în restrângere şi diminuare, exceptând râurile din bazinele superioare ale râurilor din centrul şi estul țării, unde s-au menţinut fără modificări importante.

Debitele se situează, în general, la valori între 30-90% din normalele lunare, exceptând râurile din bazinele hidrografice: Vişeu, Caraș, Prahova, Buzău, Trotuș, cursurile superioare ale Izei și Prutului, bazinul inferior al Argeșului și cele din Dobrogea, unde au valori în jurul și peste mediile multianuale lunare.

.Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staționare.**

Sunt posibile creșteri de niveluri și debite datorită cedării apei din stratul de zăpadă şi evoluţiei formaţiunilor de gheaţă pe unele râuri din zonele de deal și munte.

Formaţiunile de gheaţă (gheaţă la maluri, năboi, pod de gheaţă) vor fi în diminuare și restrângere şi eliminare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 29.01 – 30.01.2018 a fost în scădere, având valoarea de 6900 m3/s**, peste media multianuală a lunii ianuarie (4950 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (6700 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 29.01.2018, ora 09.00 – 30.01.2018, ora 06.00**

**ÎN ŢARĂ**

**Vremea s-a încălzit** în cea mai mare parte a țării, iar valorile termice au fost mai ridicate decât mediile climatolgice specifice acestei date. Temperaturile maxime s-au încadrat între 1 grad la Batoș și 15 grade la Calafat. Cerul a fost temporar noros ziua și mai mult senin noaptea, exceptând Transilvania, Maramureșul, unde a fost mai mult noros în tot intervalul. Pe arii restrânse s-au semnalat precipitații slabe, mixte la munte, predominant sub formă de ploaie în Transilvania și doar ploi în Crișana și în Maramureș. Izolat în zona montană s-a depus polei. Vântul a suflat slab și moderat, cu intensificări la munte, îndeosebi pe creste, unde la rafală s-au depășit 90....100 km/h și zăpada a fost spulberată, dar local și la cote mai reduse și în nord-vestul și sud-vestul teritoriului. Stratul de zăpadă, la ora 20, avea grosimi - în platformele stațiilor meteorologice - de până la 177 cm, în zona montană înaltă, la peste 2000 m altitudine (la Bâlea Lac), pe arii relativ extinse în Moldova - până la 19 cm, local în Maramureș - până la 8 cm, în Transilvania - până la 15 cm și izolat în vestul Munteniei - până la 5 cm și în nordul Dobrogei până la 2 cm.  La ora 06 temperatura aerului avea valori cuprinse între -5 grade la Apa Neagră și Negrești și 10 grade la Piatra Neamț. S-a semnalat ceață, în prima parte a zilei și în a doua parte a nopții, local în vest, în centru și izolat în nord-vest și în est.

***Observație:*** *începând de ieri de la ora 06 au fost în vigoare 15 atenționări cod galben privind fenomene meteorologice periculoase imediate, 7 emise de SRPV Bacău, 3 de SRPV Timișoara, 3 de CNPM București, pentru Muntenia și 2 de SRPV Cluj.*

**LA BUCUREŞTI**

**Vremea s-a încălzit** față de intervalul precedent, iar temperatura maximă a fost de 8 grade la toate stațiile meteorologice. Cerul a fost variabil, mai mult senin noaptea. Vântul a suflat slab și moderat. La ora 06.00 se înregistrau 0 grade la Filaret și 1 grad la Afumați și Băneasa.

**3. Prognoza meteorologică în intervalul 30.01.2018, ora 09.00 – 31.01.2018, ora 09.00**

**ÎN ŢARĂ**

**Pe parcursul zilei valorile termice vor fi mult mai ridicate** decât în mod normal la această dată, iar maximele se vor încadra între 5 și 16 grade. Cerul va fi variabil, cu înnorări temporare în regiunile nordice, estice și centrale, unde pe arii restrânse va ploua slab, iar la munte vor fi și precipitații sub formă de lapoviță și ninsoare. Vântul va avea intensificări în majoritatea regiunilor, cu viteze mai mari în zona montană, în special la altitudini mari, unde la rafală se vor depăși viteze de 80...90 km/h, iar trecător ninsoarea va fi viscolită și zăpada spulberată. Noaptea doar izolat va ninge slab la munte, iar vântul va slăbi treptat în intensitate. Temperaturile minime se vor încadra între -7 grade în depresiuni și 3 grade pe litoral. Pe arii restrânse, în zonele joase de relief, se va semnala ceață.

**LA BUCUREŞTI**

**Vremea va fi predominant frumoasă,** cu valori termice mult mai ridicate decât în mod normal la această dată, în special pe parcursul zilei. Temperatura maximă va fi de 14...15 grade, iar cea minimă de -2...0 grade. Cerul va fi variabil, iar vântul va sufla slab până la moderat, cu ușoare intensificări după-amiaza și seara. Dimineața vor fi condiții de ceață..

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 29 ianuarie 2018 ora 20 – 30 ianuarie 2018 ora 20.00.**

**Starea vremii şi evoluţia stratului de zăpadă în ultimele 24 de ore:**

Vremea s-a menținut caldă pentru această dată. Cerul a fost temporar noros şi pe arii restrânse s-au semnalat ninsori slabe. Vântul a suflat moderat cu intensificări pe creste de peste 90-100 km/h, unde temporar a viscolit zăpada. Stratul de zăpadă a scăzut cu până la 14 cm, iar la ora 14, măsura: 173 cm la Bâlea-Lac, 110 cm la Vârful Omu, 50 cm la Sinaia, 47 cm la Predeal şi 41 cm la Fundata.

**EVOLUŢIA VREMII PENTRU INTERVALUL 29.01.2018 ora 20 – 30.01.2018 ora 20.00:**

Cerul va deveni variabil cu înnorări temporare în cursul zilei, când trecător se vor semnala precipitații mixte, slabe cantitativ, predominant ninsori la peste 1800 m. Vântul va sufla moderat, din sector nord-vestic, cu intensificări ce vor depăşi la rafală 80-90 km/h, spulberând zăpada. Temporar vor fi condiţii de ceaţă.

**Peste 1800 m:** temperaturi minime: -7 la -4 gr.C; temperaturi maxime: -5 la -1 gr.C

**Sub 1800 m:** temperaturi minime: -4 la -0 gr.C; temperaturi maxime: -1 la 5 gr.C

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC MARE (4)**

Zăpada de la suprafaţă care s-a tasat uşor în ultimele 24 de ore, formează un strat relativ compact, sub care se regăsesc crustele mai vechi de gheaţă, peste care poate aluneca cu uşurinţă chiar şi la apariţia unor suprasarcini slabe, pe numeroşi versanţi suficient de înclinaţi.

**La altitudini mai mici de 1800 m**: **RISC ÎNSEMNAT (3)**

Temperaturile diurne pozitive şi precipitaţiile mixte vor determina în continuare umezirea puternică a stratului de zăpadă, mai ales la suprafaţă, dar şi în profunzime. Pe versanţii mai înclinaţi se menţine riscul declanşării spontane a avalanşelor de topire, din care unele de profunzime, riscul fiind amplificat la supraîncărcări.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**GNM CJ Argeş şi ANAR - ABA Argeş Vedea** informează despre **un incident de mediu, din data de 29.01.2018, ora 12.45, de poluare a solului şi a 800 m liniari de curs de apă, cu circa 80 l ţiţei tip B gazolină şi 50 l apă sărată a cursului pârâului Valea Obidiţa din zona comunei Merişani, sat Vâlcele, spre coada lacului Vâlcele, jud. Argeş.** Cauza o constituie coroziunea unei conducte de transport ţiţei de la parcul 6 Măniceşti, la staţia CSDT Merişani, sector 8 Merişani, Parc 6 Măcineşti, aparţinând OMV PETROM SA. Se intervine cu 20 baraje absorbante şi substanţe absorbante tip spill sorb pentru ecologizarea cursului de apă afectat.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 26-28.01.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28.01.2018 - 29.01.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE